טור מנוקד אורח חיים תצח
אֵין מַרְאִין סַכִּין לְחָכָם בְּיוֹם טוֹב, לִרְאוֹתוֹ אִם הוּא רָאוּי לִשְׁחוֹט, אֶלָּא יִרְאֶנּוּ לְעַצְמוֹ וְיַשְׁאִילוֹ לַאֲחֵרִים.

וְיָכוֹל לְהוֹלִיךְ סַכִּין וּבְהֵמָה אֵצֶל הַטַּבָּח לִשְׁחוֹט, אֲפִילוּ גְּדִי קָטָן שֶׁצָּרִיךְ לְהוֹלִיכוֹ עַל כְּתֵפוֹ, אוֹ הַטַּבָּח יֵלֵךְ אֵצֶל הַסַּכִּין וְהַבְּהֵמָה.

וְאֵין שׁוֹחֲטִין הַמִּדְבָּרִיּוֹת, וְלֹא מַשְׁקִין אוֹתָן הַשְׁקָאָה שֶׁלְּצֹרֶךְ שְׁחִיטָה - שֶׁדֶּרֶךְ לְהַשְׁקוֹת הַבְּהֵמָה קוֹדֵם שְׁחִיטָה, כְּדֵי לְהַפְרִישׁ בֵּין הָעוֹר וּבֵין הַבָּשָׂר.
אֲבָל שְׁאָר הַשְׁקָאָה שָׁרִי לְהַשְׁקוֹתָהּ.
וּמִדְבָּרִיּוֹת - הַיְנוּ שֶׁרוֹעוֹת חוּץ לַתְּחוּם, וְאֵינָן בָּאוֹת לָלוּן בְּתוֹךְ הַתְּחוּם.
וְדַוְקָא לְרַבִּי יְהוּדָה, אֲבָל מָאן דְּפָּסִיק בְּמֻקְצֶה אֲפִילוּ בְּיוֹם טוֹב כְּרַבִּי שִׁמְעוֹן - שָׁרִי, אִם הוּבְאוּ שֶׁלֹּא לְצָרְכּוֹ.
וּמִיהוּ בָּעַל הָעִטּוּר כָּתַב - דְּאַף לְרַבִּי שִׁמְעוֹן אֲסִירֵי, כֵּיוָן דִּבְחַד לִישָּׁנָא קָאָמַר בִּגְמָרָא דְּרַבִּי שִׁמְעוֹן מוֹדֶה בְּהוּ דְּכִגְרוֹגְרוֹת וְצִמּוּקִין דָמוּ אַזְלִינָן לְחוּמְרָא.
אֲבָל בַּהֲלָכוֹת גְּדוֹלוֹת כָּתַב - מֻקְצֶה הוּא מִדְּרַבָּנָן, וְכֵיוָן דְּאִיכָּא תְּרֵי לִשְׁנֵי אָזְלִינַן בָּהּ לְקוּלָּא, וְשָׂרֵי לְרַבִּי שִׁמְעוֹן.
וְלָזֶה הִסְכִּים אֲדֹנִי אָבִי הָרֹא"שׁ זַ"ל.

עֵגֶל שֶׁנּוֹלַד בְּיוֹם טוֹב - מֻתָּר לְשׁוֹחֲטוֹ, אִם הָאֵם עוֹמֶדֶת לַאֲכִילָה.
אֲבָל אִם עוֹמֶדֶת לְגַדֵּל וְלָדוֹת – אָסוּר לְרַבִּי יְהוּדָה.
וְהָא דְּשָׁרֵי - דַּוְקָא דְּקִים לָן בְּגַוֵּיהּ שֶׁכָּלוּ לוֹ חֳדָשָׁיו, דְּאִי לָאו הֲכִי אָסוּר עַד לֵיל יוֹם שְׁמִינִי, וּכְגוֹן שֶׁהִפְרִיס עַל גַּבֵּי קַרְקַע שֶׁיָּצָא מִכְּלָל רִסּוּק אֵבָרִים.
וְאִם נוֹלָד בְּשַׁבָּת – כָּתַב הָרַב רַבֵּנוּ אֶפְרַיִם שֶׁאָסוּר בְּיוֹם טוֹב שֶׁלְּאַחֲרָיו מִשּׁוּם הֲכָנָה.
וּבַעַל הָעִטּוּר כָּתַב שֶׁמֻּתָּר.
וְכֵן כָּתַב אֲדֹנִי אָבִי הָרֹא"שׁ זַ"ל – דְּלֹא שַׁיָּךְ הֲכָנָה בְּלֵדַת הָעֵגֶל.

בְּהֵמָה מְסֻכֶּנֶת שֶׁיָּרֵא שֶׁמָּא תָּמוּת, וְהוּא אָכַל כְּבַר וְאֵין צָרִיךְ לָהּ, אָסוּר לְשׁוֹחֲטָהּ. אֶלָּא אִם כֵּן יֵשׁ שָׁהוּת בַּיּוֹם לֶאֱכוֹל כַּזַּיִת מִמֶּנָּה מִבְּעוֹד יוֹם.
וַאֲפִילוּ אֵין שָׁהוּת בְּיוֹם לְבוֹדְקָהּ וּלְנַתְּחָהּ, יָכוֹל לֶאֱכוֹל בְּלֹא בְּדִיקָה.
וְאִם שְׁחָטָהּ בַּשָּׂדֶה, לֹא יְבִיאֶנָּה לָעִיר בְּמוֹט אוֹ בְּמוֹטָה כְּדֶרֶךְ שֶׁעוֹשֶׂה בַּחוֹל, אֶלָּא יְבִיאֶנָּה בְּיָדוֹ אֵיבָרִים אֵיבָרִים.

עוֹף שֶׁנִּדְרָס, שֶׁצָּרִיךְ שְׁהִיָּה מֵעֵת לְעֵת, וּבְדִיקָה אַחַר שְׁחִיטָה מִשּׁוּם חֲשַׁשׁ טְרֵפוֹת, יָכוֹל לְשׁוֹחֲטוֹ בְּיוֹם טוֹב, וְלֹא חַיְשִׁינָן שֶׁמָּא יִמָּצֵא טְרֵפָה אַף עַל גָּב דְּאִיתְיְלִיד בֵּיהּ רִיעוּתָא.

בְּכוֹר בַּזְּמַן הַזֶּה שֶׁאָסוּר לְשׁוֹחֲטוֹ בְּלֹא מוּם, אֵין חָכָם יָכוֹל לִרְאוֹתוֹ בְּיוֹם טוֹב אִם יֵשׁ בּוֹ מוּם לְשׁוֹחֲטוֹ.
אֲפִילוּ אִם עָבַר וְרָאָה וּמְצָאוֹ שֶׁיֵּשׁ בּוֹ מוּם, אֵין יְכוֹלִין לְשׁוֹחֲטוֹ.
אֲבָל אִם נוֹלָד בְּמוּמוֹ וְעָבַר וְרָאָהוּ, נִשְׁחַט עַל פִּיו.
וְאִם רָאָה הַמּוּם מֵעֶרֶב יוֹם טוֹב, וְרָאָה שֶׁהוּא מוּם שֶׁרָאוּי לִשְׁחֹט עָלָיו, יָכוֹל לַחֲקֹר עָלָיו בְּיוֹם טוֹב אִם נָפַל בּוֹ הַמּוּם מֵאֵלָיו וּמַתִּירוֹ, שֶׁכָּל מוּם שֶׁלֹּא נָפַל בּוֹ מֵעַצְמוֹ אֶלָּא אֲחֵרִים גָרְמוּ לוֹ בְּכַוָּנָה, אֵינוֹ חָשׁוּב מוּם לִשְׁחֹט עָלָיו.

בְּהֵמָה חֶצְיָהּ שֶׁל גּוֹי וְחֶצְיָהּ שֶׁל יִשְׂרָאֵל, יְכוֹלִין לְשׁוֹחֲטָהּ בְּיוֹם טוֹב, וַאֲפִילוּ יֵשׁ לָהֶם שְׁתַּיִם יָכוֹל לִשְׁחוֹט שְׁתֵּיהֶן.

כָּתַב הָרַמְבַּ"ם זַ"ל: הַשּׁוֹחֵט בְּהֵמָה בְּיוֹם טוֹב מֻתָּר לִתְלֹשׁ הַצֶּמֶר לַעֲשׂוֹת מָקוֹם לַסַּכִּין.
וּבִלְבַד שֶׁלֹּא יַזִּיזֶנּוּ מִמְּקוֹמוֹ, אֶלָּא יִשָּׁאֵר הַצֶּמֶר מְסֻבָּךְ שָׁם בִּשְׁאָר צֶמֶר הַצַּוָּאר.
אֲבָל בְּעוֹף לֹא יִמְרֹט הַנּוֹצָה.
וְהָרַמְבַּ"ן הִתִּיר לִמְרֹט אַף הַנּוֹצָה.
וְרִ"י פָּסַק כְּדִבְרֵי הָרַמְבַּ"ם זַ"ל, אֶלָּא שֶּׁהוֹסִיף אַף בִּתְלִישַׁת הַצֶּמֶר לְאוֹסְרוֹ, אֶלָּא אִם כֵּן אֵינוֹ מִתְכַּוֵּן לְתוֹלְשׁוֹ, אֲבָל בְּמִתְכַּוֵּן אָסוּר. 
וְלָזֶה הִסְכִּים אֲדֹנִי אָבִי הָרֹא"שׁ זַ"ל.

מֻתָּר לִשְׁחוֹט לְכַתְּחִלָּה חַיָּה וְעוֹף בְּיוֹם טוֹב – 
לְרַבֵּנוּ תָּם – אִם יֵשׁ לוֹ דֶּקֶר נָעוּץ וְעָפָר תִּחוּחַ, בְּעִנְיַן שֶּׁאֵין צָרִיךְ לַחְפֹּר וְלֹא לִכְתֹּשׁ, וְכָל שֶׁכֵּן אִם הִזְמִין עָפָר מֵאֶתְמוֹל.
אֲבָל לַרִי"ף – לֹא יִשְׁחֹט לְכַתְּחִלָּה, אֶלָּא אִם כֵּן יֵשׁ לוֹ עָפָר מוּכָן מֵאֶתְמוֹל, וְאִם שָׁחַט כְּבַר וְיֵשׁ לוֹ דֶּקֶר נָעוּץ וְעָפָר תִּחוּחַ, יָכוֹל לְכַסּוֹת בּוֹ.

אֵפֶר כִּירָה שֶׁהוּסַק מֵעֶרֶב יוֹם טוֹב, יְכוֹלִין לִשְׁחוֹט וּלְכַסּוֹת בּוֹ.
הֻסַּק בְּיוֹם טוֹב - חָשׁוּב כְּנוֹלַד, וְאָסוּר אַף לְרַבִּי שִׁמְעוֹן, אֶלָּא אִם כֵּן הוּא עֲדַיִן חַם שֶׁרָאוּי לִצְלוֹת בּוֹ בֵּיצָה.
וְאִם שָׁחַט כְּבַר – מֻתָּר לְכַסּוֹת, אֲפִילוּ אֵינוֹ רָאוּי לִצְלוֹת בּוֹ.

הִכְנִיס עָפָר הַרְבֵּה לְבֵיתוֹ לְצֹרֶךְ גִּנָּתוֹ, וְהוּא כָּנוּס בְּמָקוֹם אֶחָד - מֻתָּר לְכַסּוֹת בּוֹ, דְּכָל זְמַן שֶׁהוּא צָבוּר דַּעְתּוֹ עָלָיו לְכָל מַה שֶׁיִּצְטָרֵךְ.
מַכְנִיס אָדָם מְלֹא קֻפָּתוֹ עָפָר לַבָּיִת בִּסְתָם, וְעוֹשֶׂה בּוֹ כָּל צָרְכּוֹ, וְלֹא אַמְרִינָן שֶׁהוּא בָּטֵל אַגַּב קַרְקַע הַבַּיִת.
וְהוּא שֶׁיִּחֵד לוֹ קֶרֶן זָוִית.
וּמַיְירֵי שֶׁהוּא תִּחוּחַ, שֶׁאֵינוֹ צָרִיךְ לֹא כְּתִישָׁה, וְלֹא חֲפִירָה, וְלֹא הָיָה חָסֵר אֶלָּא זִמּוּן.
אֲבָל אִם הִכְנִיס מְלֹא קֻפָּתוֹ לְצֹרֶךְ גִּנָּתוֹ - לֹא, דְּכֵיוָן שֶׁהוּא מוּעָט בָּטֵל.

כּוֹי - אֵין שׁוֹחֲטִין אוֹתוֹ בְּיוֹם טוֹב, דְּכֵיוָן שֶׁהוּא סָפֵק בְּהֵמָה אָסוּר לְכַסֹּתוֹ מִסָּפֵק, הִלְכָּךְ אָסוּר לְשׁוֹחֲטוֹ.
וְאִם שָׁחֲטוּ, אֵין מְכַסִּין אֶת דָמוֹ, אֲפִילוּ אִם יֵשׁ לוֹ עָפָר מוּכָן, שֶׁהָרוֹאֶה שֶׁמְּכַסִּין אֶת דָמוֹ יֹאמַר 'וַדַּאי חַיָּה הוּא', וְיָבֹא לְהַתִּיר חֶלְבּוֹ.
וְלָעֶרֶב - אִם רִשּׁוּמוֹ נִכָּר יְכַסֶּנּוּ.

שָׁחַט בְּהֵמָה וְחַיָּה וְנִתְעָרְבוּ דָּמָם זֶה בָּזֶה  - אִם יָכוֹל לְכַסֹּתוֹ בִּדְקִירָה אַחַת, שֶּׁאֵין צָרִיךְ לְהַרְבּוֹת בִּשְׁבִיל דָּם הַבְּהֵמָה, יְכַסֶּנּוּ.
וְאִם לָאו - לֹא יְכַסֶּנּוּ, וַאֲפִילוּ דְּקִירָה אַחַת אָסוּר לַעֲשׂוֹת וּלְכַסּוֹת בָּהּ.
וְהָרַמְבַּ"ם זַ"ל כָּתַב: אִם יֵשׁ לוֹ עָפָר מוּכָן וְאֵפֶר כִּירָה - יְכַסֶּנּוּ בִּדְקִירָה אַחַת.
וְנִרְאָה – אִם יָכוֹל לְכַסֹּתוֹ בִּדְקִירָה אַחַת, כֵּיוָן שֶׁשָּׁחַט כְּבַר - מֻתָּר, אֲפִילוּ אֵין לוֹ עָפָר מוּכָן, רַק שֶׁיִּהְיֶה לוֹ דֶּקֶר נָעוּץ וְעָפָר תִּחוּחַ, וְאִם יֵשׁ לוֹ עָפָר מוּכָן יָכוֹל לְכַסֹּתוֹ וַאֲפִילוּ בְּהַרְבֵּה דְּקִירוֹת.

שָׁחַט צִפּוֹר מֵעֶרֶב יוֹם טוֹב וְלֹא כִּסָּה דָּמוֹ, לֹא יְכַסֶּנּוּ בְּיוֹם טוֹב.